Makan a la Pinoy: Steamed ground pork with salted fish
May 4, 2014 in Featured, food by emendator
Ni BRENDA S. DACPANO
www.nordis.net
Nagselebrar kami iti kasangay ti kaanakan ni lakay idi napan a Domingo iti maysa kadagiti baro a restaurant iti Baguio, ti Rasa Pura Singaporean Seafood Restaurant. Agidasdasar iti aunthentic a luto ti Singapore iti pasdek ti Newtown Square idiay C.M. Recto iti suli ti Leonard Wood iti syudad ti Baguio.Adu ti pagpilian a putahe manipud iti appetizers a Traditional Singaporean Cold Dish platter a century eggs, padaw ken nadumaduma a nateng; sopas, nadumaduma a Claypot Dish ken pamedped waw a grass jelly, napudot ken nalamiis a tsaa.
Nagorder kami ti egg soup, claypot iti nadumaduma a taraon iti baybay, steamed ground pork with salted fish wenno pinasengngawan a tinadtad (giniling) a karne ti baboy a naparabawan ti inasin nga ikan ken crispy fried chicken wings.
Ti claypot assorted seafood ket kasla chopsuey ngem ad-adu ti ramenna a seafoods (pasayan, pusit, cream dory) ken napalet ti digo na.
Naimas met diay napasengngawan a tinadtad a karne ti baboy a naparabawan ti inasin nga ikan. Segun kadagiti mabasbasak ken mangmangngegak ket no nabangbangsit kano ti inasin nga ikan ket naim-imas. Daytoy nga inasin ket kasla bugguong tayo ngem daddadakkel nga ikan ti nausar.
Adda nginningana ngem naimas ti makan idiay ken nasayaat ti panagserbida.Adtoy ti bersyon ko iti pinasengngawan a tinadtad a karne ti baboy a naparabawan ti inasin nga ikan:
Ramen:
¼ kilo a karne ti baboy, tinadtad iti napino
1 kutsarita a ginadgad a laya
1 kutsarita a soy sauce
1 kutsarita a rice wine
1 kutsarita a sesame oil
Sangapirit a paminta
1 kutsarita a gawgaw
1 iwa ti inasin nga ikan
2 ungkay a bulong ti sibuyas, naiwa iti babassit
Preparasyon:
1. Paglaoken amin a ramen malaksid iti inasin nga ikan ken bulong ti sibuyas. Bay-an a mauper iti agarup dua nga oras sakbay a pasengngawan. Ikabil iti claypot, ceramics wenno aniaman a nasukong a pinggan a mabalin a pagpasengngawan. Iparabaw ti inasin nga ikan.
2. Pasengngawan iti 30 minutos wenno aginggana maluto ti karne.
3. Idasar a kakuyog ti innapuy.
Agaramid ti inasin nga ikan no awan ti mabirokan iti tiendaan ta saan met a gagangay a magatang daytoy. Usaren ti ratio a 3:1 wenno 3 a sukat nga ikan iti 1 sukat nga asin. Kas pagarigan, no agusar ti 1 kilo a naiwa a tanggigue timplaan daytoy ti 1/3 kilo nga asin. No kayatyo nga agbayag ti bugguong usaren ti ratio nga 1:1. Ipenpen iti garapon nga adda kalubna iti maysa a lawas wenno makabulan. # nordis.net
knc_Latn eng_Latn sot_Latn kab_Latn ilo_Latn ilo_Latn ilo_Latn ilo_Latn ilo_Latn swe_Latn ilo_Latn tso_Latn spa_Latn eng_Latn eng_Latn ilo_Latn kac_Latn ilo_Latn ilo_Latn hat_Latn ilo_Latn ilo_Latn ilo_Latn ilo_Latn